
Høring over forslag til Lov om ændring af lov om elforsyning og lov om fremme af vedvarende energi

Landbrug & Fødevarer har den 30. juni 2026 modtaget høring over udkast til ændring af lov om elforsyning og lov om fremme af vedvarende energi. Vores bemærkninger til høringsudkastet følger nedenfor.

Prioriteringsmodel 
Kategorier 
Landbrug & Fødevarer bakker op om indførelsen af en prioriteringsmodel i elnettet, som sigter mod en mere effektiv udnyttelse af elnettets kapacitet og dermed understøtter en udbygning af elnettet, hvor der så vidt muligt undgås over- og underinvesteringer. Vi noterer os, at lovforslaget implementerer de fire overordnede kategorier, som prioriteringsmodellen disponerer kapaciteten på baggrund af, og at klima-, energi- og forsyningsministeren bemyndiges til at fastlægge de nærmere regler, som anmodninger om nettilslutning behandles efter.

For så vidt angår kategorierne, finder vi det i Landbrug & Fødevarer relevant, at samfundskritiske funktioner prioriteres først, og vi opfordrer til, at den nærmere specificering af kategorien opdateres i henhold til EU’s kommende Energy Security Framework, hvor beskyttede forsyningsbehov, herunder samfundskritiske funktioner, forventes at blive defineret.

Vi bakker også op om, at virksomheder, der understøtter elektrificering og grøn omstilling, prioriteres som næste led, efter at den nødvendige kapacitet for de beskyttede behov er afdækket. Det fremgår ikke tydeligt, at nye virksomheder og nye fabrikkers elforbrug indgår i denne kategori, hvilket er helt afgørende, hvis vi skal have en grøn, elektrificeret og konkurrencedygtig industri. Det bør derfor eksplicit fremgå af den kommende udmøntning af prioriteringsmodellen, at kategori 2 dækker al virksomhedsaktivitet, der understøtter elektrificering.

Vedrørende den foreslåede mulighed for at behandle anmodninger mellem kategorierne i puljer opfordrer Landbrug & Fødevarer til, at der fastsættes ensartede og gennemsigtige rammer for den forventede puljebehandling, så brugerne af elnettet er oplyste om den tidshorisont, de ser ind i, og om, hvilke kriterier puljens projekter prioriteres efter.

Netvenlighed
Det fremgår, at de specifikke anmodninger om nettilslutning på tværs af kategorierne prioriteres på baggrund af objektive og saglige kriterier. Her nævnes begrebet netvenlighed i flere vendinger, men det specificeres ikke nærmere. Det fremgår dog direkte af lovforslaget, at netvenlighed anses som et dynamisk begreb, og at de nærmere forhold, der indgår i vurderingen, fastsættes lokalt. Herudover fremgår det, at Forsyningstilsynet ikke har myndighed til at vurdere de enkelte netselskabers prioriteringskriterier.

Vi anerkender behovet for, at der tages højde for de lokale forhold, der er determinerende for kapacitetsudnyttelsen i nettet. Vi mener dog, at den brede mulighed for dynamisk at fastsætte og ændre kriterier for netvenlighed skaber en massiv mangel på transparens for brugerne af elnettet. Der bør som minimum indføres et krav om, at ”dynamiske” tilpasninger af netvenlighedsdefinitionen registreres, og at informationen herom gøres tilgængelig for relevante parter i området. At man oven i købet sætter Forsyningstilsynet ud af spil i forhold til at kontrollere netselskabernes kriterier og anvendelse heraf, vil vi gerne kritisere på det kraftigste, da ministeren dermed tillader netselskaberne at udføre monopolistiske aktiviteter uden nogen form for kontrol.

Afvisningsmuligheder 
I forhold til de foreslåede bestemmelser om netvirksomhedernes adgang til at afvise nettilslutning fremgår det ikke klart af høringsmaterialet, hvorvidt afvisningsadgangen gælder for allerede tildelt kapacitet. Det er i forlængelse heraf uklart, hvad der gælder, hvis virksomheder i prioriteringsmodellens kategori 2 ønsker at tilslutte et batteri, som falder i kategori 3, med en effekt, som umiddelbart kan håndteres inden for eksisterende nettilslutningsaftaler.

Landbrug & Fødevarer vil derfor opfordre til, at denne del præciseres, så der ikke er tvivl om, at virksomheder, der f.eks. ønsker at inkludere en lagringsenhed i forbindelse med elektrificering af processerne, og som allerede har fået tildelt kapacitet af netselskabet eller Energinet, ikke risikerer afvisning af anmodningen. Det vil skabe stor usikkerhed og sætte en stor bremse på mange planlagte elektrificeringsprojekter i industrien.

Det er vigtigt, at den nærmere udmøntning af akutpakkens elementer i bekendtgørelser bliver langt mere præcis med hensyn til, hvilke forudsætninger der gælder for brugen af de forskellige elementer i pakken, herunder prioritering, puljebehandling og afvisning af nettilslutning m.m., så brugen heraf sker ud fra gennemsigtige og objektive kriterier og med ensartethed på tværs af Energinet og de enkelte netvirksomheder.

Tilslutning til det kollektive elnet 
Landbrug & Fødevarer anser det som fornuftigt, at der arbejdes for mere gennemskuelige og stringente rammer for Energinets og netselskabernes behandling af nettilslutningsanmodninger. Vi ser dog noget bekymret på forslaget om, at Energinet og netvirksomhederne alene kan træffe beslutning om, hvorvidt et produktionsanlæg og/eller forbrugsanlæg skal tilsluttes som ét eller flere anlæg.

Det har stor betydning for økonomien i et elektrificeringsprojekt, hvorvidt de respektive anlæg tilsluttes som ét eller flere anlæg, både i forhold til tilslutningsomkostninger og tariffer. Flere virksomheder oplever i dag en svær dialog med netselskaberne om deres tilslutningsmuligheder, og flere opsplittede installationer fordyrer projekter, så tilbagebetalingstiderne gør projekterne økonomisk uholdbare. Her er en klage til Forsyningstilsynet den eneste mulighed, og Landbrug & Fødevarer vil derfor på det kraftigste opfordre til, at denne mulighed fastholdes, hvorved netselskaberne kan aftvinges en redegørelse for, hvorvidt beslutningen er begrundet i objektive kriterier og saglige hensyn.

Landbrug & Fødevarer vil gerne forbeholde sig muligheden for at vende tilbage med yderligere kommentarer, hvis vi finder behov for det.

Med venlig hilsen

Simon Horsholt
Chefkonsulent
Klima & Energi
M +45 2785 2384
E simh@lf.dk 

